
Text rozhodnutia
Súd: Krajský súd Banská Bystrica Spisová značka: 20Sd/166/2016 Identifikačné číslo súdneho spisu: 6016200567 Dátum vydania rozhodnutia: 22. 02. 2017 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2017:6016200567.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní sudkyňou JUDr. Jarmilou Badíkovou v právnej veci navrhovateľa: G. J., nar. XX. C. XXXX, bytom L.. X. C. XXX/X, E., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 27. januára 2016 z r u š u j e podľa § 250l ods. 2 a § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľovi nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X zo dňa 27.01.2016 podľa § 70 a § 82 zákona č. 461/2003 Z. z. o sociálnom poistení /ďalej len zsp/ priznala navrhovateľovi invalidný dôchodok od 11.11.2015 v sume 104,50 Eur mesačne. Odporkyňa v odôvodnení rozhodnutia uviedla, že navrhovateľ za invalidného bol uznaný z dôvodu, že má pokles schopnosti vykonávať zárobkovú činnosť o 50 % v porovnaní so zdravou fyzickou osobou. Dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia SP, pobočka Banská Bystrica a výsledok jeho posúdenia je uvedený v lekárskej správe - odbornom posudku o invalidite z 11.11.2015. Navrhovateľ podal proti tomuto rozhodnutiu v zákonom stanovenej lehote návrh na preskúmanie s odvolaním sa na svoj zlý zdravotný stav. Navrhovateľ uviedol, že nie je schopný samostatne sa pohybovať, všade s ním musí chodiť manželka, bol hospitalizovaný na psychiatrii, niekoľkokrát sa pokúsil o D.. Odporkyňa v písomnom stanovisku zo dňa 17.06.2016 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 22.02.2017 v zmysle § 250l OSP, oboznámil sa s pripojenými listinnými dôkazmi, vypočul odporkyňu a navrhovateľa a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie. Navrhovateľ na pojednávaní trval na podanom opravnom prostriedku a požiadal, aby sa k veci vyjadrila jeho manželka. Manželka navrhovateľa predložila súd k nahliadnutiu potvrdenie o ošetrujúcej psychiatričky navrhovateľa zo dňa 07.01.2007, z ktorého súd zistil, že manželka je doprovodom navrhovateľa, ktorý nie je schopný sa sám pohybovať. Manželka uviedla, že navrhovateľ je veľmi chorý, X x sa pokúsil o D., tiež predložila súdu k nahliadnutiu lekársky nález, z ktorého súdu zistil, že navrhovateľ je dlhodobo v psychiatrickej starostlivosti z dôvodu depresívnej poruchy, ťažkej rekurentnej F33.2, je to adaptačná porucha ako reakcia na závažný stres a psychotraumu F43.2 počas E. pobytu. Bol tiež liečený psychiatrom a užíval psychofarmaká. Ďalej trpí na pridruženú D. bližšie nešpecifikovanú F20.3 pre výskyt porúch vnímania v zmysle akustických a vizuálnych halucinácií. Odporkyňa na pojednávaní sa plne pridržiavala písomného stanoviska SP zo dňa 17.6.2016, v ktorom je uvedené, že na základe podaného opravného prostriedku bol zdravotný stav navrhovateľa opätovne posúdený posudkovým lekárom na pobočke ako aj posudkovým lekárom ústredia, ktorí zotrvali na pôvodnom posudku, že navrhovateľ je invalidný s 50 % mierou poklesu schopnosti vykonávať zárobkovú činnosť v porovnaní so zdravou fyzickou osobou. Vzhľadom na uvedené žiadala napadnuté rozhodnutie potvrdiť ako vecne správne. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti ; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľa posúdený posudkovou lekárkou SP-ú so sídlom v Banskej Bystrici v posudku zo dňa 25.05.2016 so záverom, že je invalidný s 50 % mierou poklesu schopnosti vykonávať zárobkovú činnosť. Posudková lekárka ako rozhodujúce zdravotné postihnutie uviedla: duševné choroby a poruchy správania, poruchy nálad, depresívne, periodické, ťažké formy, kapitola V, položka 3, písm. b/. V posudku boli ďalej uvedené tieto choroby: recidivujúca depresívna porucha - ťažká, adaptačná porucha, možná nediferencovaná D. zatiaľ diagnosticky nedoriešená. Posudková lekárka v celkovom posudku uviedla, že pre navrhovateľa je od 05/2014 v liečbe psychiatra spočiatku pre adaptačnú poruchu, ktorá bola neskôr psychiatrom prehodnotená na recidivujúcu depresívnu poruchu. Podľa psychologického vyšetrenia dosahuje depresia stredne ťažký stupeň, ktorá v záťažových situáciách môže prejsť do ťažkej depresie. V psychologickom vyšetrení sa halucinácie nemanifestovali, ani žiadne psychotické prejavy v zmysle schizofrénneho ochorenia psychológ nepopisuje. Vzhľadom k psychologickému vyšetreniu nemožno súhlasiť s psychiatrom v hodnotení psychiatrického ochorenia v zmysle nešpecifikovanej schizofrénie. Táto diagnóza zatiaľ nebola diagnosticky jednoznačne doriešená. Pri akceptovaní záverov psychiatra - rekurentnej depresívnej poruchy ťažkej určuje mieru poklesu schopnosti vykonávať zárobkovú činnosť na 50 % - čo je dolná hranica percentuálneho rozpätia. Vyššiu mieru poklesu schopnosti vykonávať zárobkovú činnosť zatiaľ nemožno stanoviť, nakoľko pri psychologickom vyšetrení neboli zistené prejavy psychotického ochorenia, halucinácie, nihilizmus a ani depresívny stupor. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľa a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi. Posudkoví lekári rozhodujúce zdravotné postihnutie u navrhovateľa posúdili podľa kapitoly V., duševné poruchy a poruchy správanie, položka 3 poruchy nálad, písm. b/ - ťažké formy, posudkoví lekári určili u navrhovateľa 50 % mieru poklesu schopnosti vykonávať zárobkovú činnosť. Súd z psychiatrického nálezu zo dňa 30.03.2015 zistil, že navrhovateľ trpí na F43.2 ako spúšťač F32,2 depresívnej poruchy ťažkej až psychotickej hĺbky, v anamnéze psychotické stavy typu z okruhu schizofrénnych. Dopor: prognóza z hľadiska pracovného zaradenia je aktuálne prakticky nulová. Súd psychiatrického nálezu zo dňa 27.01.2016 zistil, že navrhovateľ trpí na F33.2 rekurentná depresívna poruchy ťažká ako spúšťač, adaptačná porucha ako reakcia na závažnú psychotraumu. F23.3 D. bližšie nešpecifikovaná. Odpor: pracovný potenciál nulový. Diagnóza F33.2 recidivujúca depresívna porucha, tarajšia ťažká epizóda bez psychotických príznakov. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálneho poistenia, zdravotný stav navrhovateľa nebol posúdený objektívne, komplexne a presvedčivo. Súd nemôže akceptovať závery posudkových lekárov, ktorí pri posúdení miery poklesu schopnosti vykonávať zárobkovú činnosť u navrhovateľa vychádzali z psychologického nálezu a spochybnili závery ošetrujúcej psychiatričky. Na základe uvedeného súd napadnuté rozhodnutie zrušil podľa § 250l ods. 2 a § 250j ods. 2 písm. c/, d/ OSP, vec vrátil odporkyni na ďalšie konanie, v ktorom odporkyňa zabezpečí posúdenie zdravotného stavu navrhovateľa v zmysle záverov uvedených v tomto rozhodnutí a v zmysle § 71 ods. 4, 6 a 8 zsp. v prítomnosti prísediaceho lekára psychiatra. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľa v konaní bol úspešný, ale náhradu trov konania si neuplatnil a preto mu súd nepriznal náhradu trov konania. Poučenie: Proti tomuto rozsudku nie je prípustné odvolanie .

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2017:6016200567.1 (dáta aktuálne k 12. 11. 2026). Záväzné je znenie zverejnené súdom.




